Түбән Новгород өлкәсе губернаторы "Туган як" газетасы баш мөхәрриренә бүләк тапшырды

	Узган атна ахырында Түбән Новгородның Актерлар йортында регион журналистлары Россия матбугаты көне уңаеннан зур бәйрәм кичәсенә җыелды. Тантанада өлкә губернаторы Валерий Шанцев, элемтә һәм массакүләм информация чаралары министры Сергей Кучин, Законнар чыгару җыены рәисе урынбасары Евгений Морозов, Россия журналистлары союзының Түбән Новгород бүлеге рәисе Ольга Носкова да катнаштылар.	 Алар бәйрәм сәбәпчеләрен җылы котладылар һәм дистәгә якын каләм осталарына бүләкләр тапшырдылар. Сез яратып укыган “Туган як” газетасының баш редакторы Олег Хөсәин улы Әндәрҗановны да губернатор Рәхмәт хаты белән бүләкләде (фотода). “Хөрмәтле Олег Хөсәинович! Региональ журналистика үсешенә куйган хезмәтегез, Түбән Новгород өлкәсенең иҗтимагый-сәяси, социаль-экономик, мәдәни тормышын яктыртуда иҗади карашыгыз, профессионализмыгыз өчен Түбән Новгород өлкәсе хөкүмәте сезгә зур рәхмәтен белдерә. Сезгә исәнлек-саулык, гаилә бәхете һәм эшегездә уңышлар тели”, - дип язылган югары бүләктә. Түбән Новгород өлкәсендә 500дән артык массакүләм информация чаралары редакцияләре эшләп килгәнне, аларда меңләгән журналист хезмәт иткәнне исәпкә алсак, регионның алдынгы каләм осталары арасында булу зур казаныш. Ә безгә, “Туган як” коллективына, горурлык ул. 
	Ринат СӨННӘТОВ	
Туган як

	№ --- | 02.02.2016	


